Dunaszekcső község képviselőtestülete
2/1994.

Jegyzőkönyv
Készült a Dunaszekcső Községi Önkormányzat képviselőtestülete 1994. március 30-án megtartott üléséről.

Jelen vannak:  Dr. Schmidt József,

Dr. Pálos Ferenc,

Dr. Wilhelm József,

Guzsván Lajosné, 

Hetényi Ádámné,

Dr. Márton Lázár helyi képviselők,

Hegedűs György jegyző, Vincze Lászlóné főelőadó, Andok Ferenc vállalkozó

Távol maradt: Sándor József, Szödényi István, Draskovits Pál helyi képviselő

Dr. Schmidt József polgármester üdvözli a megjelenteket. Megállapítja, hogy az ülés határozatképes,, mert a 9 képviselőből 6 fő jelen van, és Draskovits Pál jelezte, hogy később ő is megérkezik. Ezután az ülést megnyitja, majd javaslatot tesz a napirendi pontokra, melyek a meghívóban közölttel megegyeznek.
A testület tagjai a napirendi javaslatot vita nélkül elfogadták, és a következő napirendi pontokat tárgyalták meg:

1.) Lejárt határidejű határozatok, két ülés között történt fontosabb események

Előadó: Dr. Schmidt József polgármester

2.) Beszámoló az 1993. évi gazdálkodásról

Előadó: Dr. Schmidt József polgármester

3.) A volt napközi épületének bérbeadása

Előadó: Hegedűs György jegyző 

4.) A választási szervek tagjainak megválasztása

Előadó: Hegedűs György jegyző 

5.) Rendelet a közösségi munkavégzés szabályairól

Előadó: Dr. Schmidt József polgármester

6.) Egyebek

NAPIREND TÁRGYALÁSA
1.) napirendi pont: A polgármester elmondja, hogy az elmúlt ülésen hozott határozatok végrehajtása megtörtént az alábbiak szerint: 

- a II. sz. óvodában az egyik dajka felmentését a vezető óvónő hatálytalanította, így nincs akadálya a júniusig történő működésnek.

- a közalkalmazotti bérek finanszírozására a hitelszerződést megkötöttük az OTP-vel, már utalás is történt.

- Az éjszakai rongálások ügyében felvettük a kapcsolatot a mohácsi rendőrkapitánysággal.

- A NEFELA részére a támogatást átutaltuk.

- A szemétszállítást végző vállalkozóval módosítottuk a szerződést.

- Az ármegállapító határozataink közül a BÓ-PRIZMA BT. elfogadta az ajánlatot, hamarosan sor kerül a terület megosztására.

Fontosabb események: A költségvetés tárgyalásakor többen felvetették, hogy az önkormányzat túl sok pénzt ad az orvosi ellátásra a társadalombiztosítási finanszírozás felett. Ezt a hiányt már csökkentette az, hogy a tb. újabb 200 ezer forint támogatást adott.

A MAKROBER Kft. elkészítette a csatornázási céltámogatás igényléséhez szükséges számításokat. Ennek alapján a korábban tervezett 250 millió összköltségű beruházás 457 millió forintba kerül. Az igaz, hogy ránk és Bárra vonatkozik, de már most látszik, hogy az önkormányzat a szükséges saját erőt nem tudja biztosítani.

Hegedűs György kiegészítésként elmondja, hogy a terepviszonyok, a pincék, az utcák szűk volta miatt a Rákóczi-, Árpád-, Török-, Liszt F. utcák vezetékének tervezésére nem került sor. Ellenkező esetben még nagyobb lenne a tervezett költség.

A napirendhez kérdés, hozzászólás nem volt, a testület 6 szavazattal 0 ellenében az alábbi határozatot hozta:

10/1994. (III.30.) Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatást elfogadja.
2.) napirendi pont: (A polgármester szóbeli kiegészítője írásban a jegyzőkönyv melléklete.)

Vincze Lászlóné további kiegészítője: A működési kiadásoknál a többletet az ÁFA-törvény hatályba lépése okozta.

A pénzmaradvány nem tényleges maradvány (felhasználható), hanem a vízberuházás és a pinceprogram maradványa, amit idén, a közeljövőben kell kifizetni.

Dr. Wilhelm József kérdése: Van-e reális esély arra, hogy növekszik a gépjárműadó? A megbízási díjaknál miért ilyen sok a túllépés?

Vincze Lászlóné: a gépjárműadó tervezésekor túltervezés történt, tehát reálisan a bevételek növekedésével nem lehet számolni.

A megbízási díjaknál kellett elkönyvelni a korábbi napszámbéreket. Tehát nem történt túlfoglalkoztatás, csak a kiadás itt jelenik meg.

A napirendhez több kérdés nem volt, a testület 6 szavazattal 0 ellenében az alábbi rendeletet alkotta:

A Dunaszekcső Községi Önkormányzat Képviselőtestletének

3/1994. (IV.14.) számú önkormányzati rendelete

az 1993. évi zárszámadásról

(Az elfogadott rendelet a jegyzőkönyv melléklete.)

3.) napirendi pont: Hegedűs György elmondja, hogy az elmúlt ülésen került szóba, hogy egy helyi gazdasági társaság bérelné a volt napközi épületét varroda céljára május 1-étől. Előszerződést kötöttünk velük a bérbeadásról. A mai ülésen meg kellene határozni a bérelendő helyiségek bérleti díját annál is inkább, mert újabb jelzésük szerint már április 1-től dolgozni szeretnének.

A bérleti díjra vonatkozó javaslatnál abból indult ki, hogy a két évvel ezelőtti bérbeadásnál ezek a helyiségek 116 Ft/m2 bérleti díjra lettek beállítva. Azóta eltelt két év. Minimálisan 20%-os éves inflációval számolva az új bérleti díj kerekítve 170Ft/m2/hó-ra jön ki.

Andok Ferenc, a betéti társaság képviselője jelen van, bizonyára nyilatkozni fog az összeg elfogadását illetően, valamint szól a terveikről is.

Andok Ferenc: A testvérével szeretnének itt a faluban vállalkozást folytatni, főleg munkanélküliek alkalmazásával. A korábbi terveik szerint varroda lett volna, most azonban gépi hímzéssel kezdenek, de a varrodáról sem mondanak le.

A kezdet után kb. 10-15 főt szeretnének foglalkoztatni. Egyelőre bérletben gondolkodnak, de később tervezik az épület megvásárlását.

A jegyzői előterjesztés tartalmát – mivel azt már korábban megismerte – megbeszélte az öccsével, és az  a véleményük, hogy 120 Ft/m2 bérleti díjat elfogadhatónak tartanak.

Hozzászólások:

Dr. Wilhelm József: Tájékoztatásul elmondja, hogy a tsz. varrodáját most bérelte ki vállalkozó, havi harmincezer forintért.

Ezután a helyi képviselő eltávozott az ülésről. Ugyanakkor megérkezett Draskovits Pál helyi képviselő.

Dr. Schmidt József: Tudni kell az épületről azt, hogy nincs önálló áramellátása, tehát ha elektromos gépekkel dolgoznak önálló áramellátást kell biztosítani. Egy új bekötés ára – mai információ – 200.000 forint.

Andok Ferenc: Ezt a szerződésben magukra vállalják, hiszen céljuk az épület megvétele.

Dr. Pálos Ferenc: Figyelembe véve az áram bevezetésére vonatkozó vállalást is, javasolja a vállalkozók ajánlatát elfogadni a bérleti díjat illetően.

Hetényi Ádámné: Ugyanezt javasolja, mert két helyi fiatalról van szó, akik itt akarnak vállalkozni, munkahelyet teremteni, erre eddig nem volt precedens.

A hozzászólásokkal a többi képviselő is egyetértett, és így 6 szavazattal 0 ellenében az alábbi határozat született:

11/1994. (III.30.) Kt. számú határozat
ingatlan bérbe adásáról és bérleti díj megállapításáról

A képviselőtestület a Dunaszekcső, Kossuth u. 18. szám alatt lévő épületét (volt napközi otthonos tantermek) bérbe adja a helyi székhelyű „Andok” Betéti Társaság számára. A bérleti díjat 120 forint/m2/hó+Áfa összegben állapítja meg. A szerződést egy éves időtartamra kell megkötni, utána a szerződést felül kell vizsgálni.

Határidő: azonnal

Felelős: Dr. Schmidt József polgármester

4.) napirendi pont: Hegedűs György elmondja, hogy az 1994. évi országgyűlési képviselői választások napjának kitűzésével a választási szervek tagjainak megbízatása lejárt. Április 8-ig a képviselőtestületnek meg kell választania a szavazatszámláló bizottságok titkárait, tagjait és póttagjait. Választási bizottságot most nem kell alakítani, hiszen az az országos egyéni választókerület székhelyén (Mohácson) működik.
Itt kell elmondani, hogy eddig három szavazókör volt a községben. Amikor ki kellett alakítani a szavazókörök területi beosztását, a II. számú óvoda – ahol eddig a 3. szavazókör volt – helyzete bizonytalan volt. Ezért átszervezésre kerültek a területi beosztások. Két szavazókör maradt, a választók létszámának ez is megfelel, mert 900 és 1000 között lesz egy szavazókörre jutó létszám, és 1200 lehet.

A korábbi tagok mindegyike vállalta az újabb megbízatást, így a már gyakorlott emberekkel sikerül lebonyolítani a választásnapi teendőket.

A jegyző előterjesztése alapján az alábbi egyhangú határozat született:

12/1994. (III.30.) Kt. számú határozat
a szavazatszámláló bizottság tagjainak megválasztásáról

1. A képviselőtestület a 01. számú szavazókör szavazatszámláló bizottsága titkárává ifj. Witt Lászlónét, 

tagjaivá Martina Sándort (Damjanich u. 3.)

és Bernahardt Ferencnét,

póttagjává Kelemen Antalnét megválasztja.

2. A képviselőtestület a 02. számú szavazókör szavazatszámláló biztossága titkárává Papp Jánost (Rózsa u. 32.),

tagjaivá Wéber Jánosnét és Auth Erikát, 

póttagjává Kovács Istvánt megválasztja.

5.) napirendi pont: a polgármester ismerteti a jegyző által elkészített rendelet tervezetét.
Kiegészítésként annyit, hogy a szociális törvény módosítása teszi lehetővé a munkanélküli jövedelempótló támogatásban részesítettek közösségi munkavégzés keretében történő foglalkoztatását. Sajnos törvényi fék, hogy csak a már 6 hónapja támogatásban részesítetteket lehet alkalmazni. Jelenleg az önkormányzat 64 személynek fizet ilyen támogatást.

A rendelet elfogadása után megoldhatóvá válik az eddig napszámbérben ellátott munkák elvégzése vagy csökken a támogatottak száma.

A testület tagjai az előttük lévő tervezethez észrevételt nem tettek, így 6 szavazattal 0 ellenében az alábbi önkormányzati rendeletet alkották:
A Dunaszekcső Községi Önkormányzat Képviselőtestülete

4/1994. (IV.14.) számú önkormányzati rendelete

a közösségi munkavégzés szabályairól

(az elfogadott rendelet a jegyzőkönyv melléklete.)

6.) napirendi pont: A polgármester bejelenti, hogy Draskovits Pál visszaadta megbízatását, mely az iskolaszékben az önkormányzati képviseletre irányult.

Arra hivatkozott, hogy nem etikus, ha egy családból ketten tagjai az iskolaszéknek. (A leánya is tag.)

Alapelvnek tartja, hogy a fenntartó képviselője vagy helyi képviselő vagy intézményi dolgozó legyen. Mivel helyi képviselő már a különböző személyi kötődések miatt nem jöhet szóba, javasolja Sáhó Ernőné óvónőt.

Hetényi Ádámné és Guzsván Lajosné: Ha növeljük a pedagógusok számát, aránytalanság alakul ki.

Dr. Pálos Ferenc: Javasolja a református lelkészt, mert az utóbbi időben egyre több kapcsolatot alakít ki az iskolásokkal, különböző tervei vannak.

A testület többi tagja előtt nem ismert a lelkész ez irányú tevékenysége.

Hegedűs György: Ha a testület tagjainak többsége mindenképpen kívülálló személyre gondol, érdemes lehet abban a személyben gondolkodni, aki a szülői oldal választásakor a harmadik holtverseny után nem került be az iskolaszékbe, nevezetesen Galambosi László.

A polgármester a vélemények különbözősége miatt szavazásra teszi fel a kérdést.

A testület 4 szavazattal 2 ellenszavazattal a következő határozatot hozta:

13/1994. (III.30.) Kt. számú határozat
iskolaszék tagjának megbízatásáról

A képviselőtestület az iskolaszék munkájában való részvétellel megbízza Galambosi László Dunaszekcső, Csokonai u, 16. szám alatti lakost.

Dr. Schmidt József emlékezteti a képviselőket, hogy a Gondozási Központ vezetőjének a felmentése miatt munkavégzési kötelezettsége április 30-án lejár.
Gondoskodni kell vezetőről az intézményben. Javasolja, hogy az intézmény eddigi dolgozója, Schuller Andrásné kapjon vezetői megbízást. Vezetői gyakorlata már van, hiszen korábban a bölcsőde vezetője volt, majd az idősek napközi otthonát is vezette a gondozási központ kialakítása előtt.

A kinevezést most mellőzni kellene, hogy a következő testületnek legyen lehetősége esetlegesen változtatni.
A helyi képviselők a javaslattal egyetértettek, és 5 szavazattal 1 tartózkodás mellett az alábbi határozatot hozták:
14/1994. (III.30.) Kt. számú határozat
intézményvezetői megbízásról

A képviselőtestület a Gondozási Központ vezetésével 1994. május 1-i hatállyal megbízza Schuller Andrásné Dunaszekcső, Rózsa u. 4. szám alatti lakost, az intézmény eddigi dolgozóját.

A megbízással kapcsolatos átsorolás elkészítéséről gondoskodni kell.

Határidő: 1994. április 30.

Felelős: Dr. Schmidt József polgármester

A polgármester ismerteti Strasser Józsefné egyéni vállalkozó kérelmét, melyben a temető mellett virágárusító pavilon elhelyezéséhez kér hozzájárulást. (A kérelem a jegyzőkönyv melléklete.)

A jegyző hozzáteszi, hogy bérbeadás esetén külön díjat megállapítani nem kell, mert a közterület foglalásról szóló önkormányzati rendelet erre az esetre is tartalmaz előírást.

A testület a kérelmet egyöntetűen támogatja, ennek alapján a következő egyhangú határozat született:

15/1994. (III.30.) Kt. számú határozat
közterület igénybe vételének engedélyezéséről

A képviselőtestület hozzájárul, hogy Strasser Józsefné egyéni vállalkozó a temető bejáratától jobbra eső területen 8 m2 nagyságú területet igénybe vegyen virágárusító pavilon elhelyezése céljára.

Ezzel a tervezett napirendi pontok elfogytak.
Draskovits Pál bejelentést tesz, és egyben intézkedést kér:

A péntek esti presszóban tartott DISCO alkalmával ismét botrányos viselkedés volt. Az utcán verekedés tört ki, a gyógyszertár előtti parkot ismét WC-nek használták, a zene hangereje is zavarta a környék lakóinak éjszakai nyugalmát. 

Kéri, hogy a jegyző vizsgálja meg a kialakult helyzetet, és tegye meg az általa jónak tartott szükséges intézkedést.

Több tárgy nem volt, a polgármester az ülést berekesztette.

Kmft.


Dr. Schmidt József 
Hegedűs György


Polgármester
jegyző 

A Dunaszekcső Községi Önkormányzat Képviselőtestülete 
3/1994. (IV.14.) számú önkormányzati rendelete

az 1993. évi zárszámadásról

Dunaszekcső képviselőtestülete az államháztartásról szóló 1992. évi XXXVIII. Törvény 82. §-ában foglalt kötelezettség alapján a következőkben fogalmazott rendeletet alkotja:

1. §.

/1/ A Dunaszekcső Községi Önkormányzat 1993. évi bevétele 79.911.000 forint.

/2/ A Dunaszekcső Községi Önkormányzat 1992. évi kiadása 76.033.000 forint.

/3/ A bevételek és kiadások nemenkénti felsorolását az 1.sz. melléklet tartalmazza.

Záró rendelkezés

2. §.

Ez az önkormányzati rendelet kihirdetése napján lép hatályba.

Dunaszekcső, 1994. március 30.


Dr. Schmidt József 
Hegedűs György


Polgármester
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1994. április 14.



Hegedűs György



Jegyző 

1. sz. melléklet

1993

Önkormányzati költségvetési beszámoló

BEVÉTELEK
eredeti
módosított
teljesített

- intézmények alaptevékeny-


ségének bevételei
2974
2974
2828

- intézmények egyéb bevételei
1430
1430
1998

- kamatbevételek
1000
1000
2104

-önkormányzatok sajátos folyó bev.

        - helyi adók
800
800
670

        - átengedett központi adók
5776
5776
5475

        - egyéb sajátos folyó bev.
-
-
262

- felhalmozási és tőke jellegű bev.
1000
1000
969

- központi költségvetésből kapott

költségvetési tám.
37620
54284
49254

- előző évi költségvetési kieg.
-
598
598

- működési célra átvett pénzeszköz
1000
1000
2485
- működési célra átvett pénzeszközök

Tb alapoktól
3916
2576
2348

- egyéb működési célra átvett pénzeszközök
-
-
134

- felhalmozási célra átvett pénzeszközök
-
-
650

- előző évi pénzmaradvány igénybe vétele
10146
10360
10146

- függő bevételek
-
-
10

BEVÉTELEK ÖSSZESEN
65662
81798
79911

KIADÁSOK
eredeti
módosított
teljesített

- működési kiadások
50859
53164
54649

- tárgyi eszközök és immateriális

javak felhalmozása
6000
21908
14642

- működési célú pénzeszközátadás
-
30
34
- társadalom- és szociálpolitikai juttatások
5878
5540
4584

- társadalmi önszerveződések támogatása
400
462
500

- felhalmozási célú pénzeszközátadás
-
588
1726

- pénzforgalom nélküli kiadás
2525
-
-

- kiegyenlítő, függő, átfutó kiadás
-
106
102

KIADÁSOK ÖSSZESEN: 
65662
81798
76033

Működési kiadásokból

- béralap
24842
24811
24555

- társadalombiztosítási járulék
10850
10809
10879

Bevételek
79.911

Kiadások
76.033

Egyenleg                       3.878 e Ft 1993. évi pénzkészlet

Szöveges beszámoló az 1993. év gazdálkodásáról

Általános tapasztalatként elmondható, hogy az 1993. évi költségvetési törvény által meghatározott pénzügyi szabályozó rendszer önkormányzatunknál az előző évinél rosszabb koncepciókat teremtett, amely elsősorban a normatív állami támogatásokból származó bevételek csökkenésének tudható be. A normatív állami támogatás, a visszajuttatott és kiegészített személyi jövedelemadó és Tb támogatással és a központi bérpolitikai intézkedésekkel együtt is csak szűkösen fedezte az önkormányzat és intézményeinek működtetését.
Az igazgatásban és a központi konyhában dolgozók létszámát tovább kellett csökkenteni, melynek módja a részmunkaidős foglalkoztatás bevezetése volt.

A társadalombiztosítási támogatás 1993-ban sem volt elegendő az egészségügyi intézmények működtetésére.

Felújításainkat, fejlesztéseinket csak előző évi pénzmaradványunk és a lakossági adók segítségével, valamint ingatlan értékesítéssel tudtuk megoldani.

Szabad pénzmaradványunk 1993-ban nem képződött, ez különösen nehezítette az 1994. évi költségvetés elkészítését.

A bevételek közül a lakossági adók a tervezettnek megfelelően alakultak, újabb helyi adók kivetésére nem került sor.
Az ingatlan értékesítésből származó bevétel 1 millió forintra tehető. 

Kiadásaink közül kiemelkedő az 50%-os állami céltámogatással segített ivóvíz minőségjavító program. Ez évi 5 millió forint saját erőt igényel, de a beruházás elhúzódása miatt ebből 1993-ban csak 2/3 résznyi realizálódott.

Ugyancsak állami céltámogatással hajtjuk végre pinceveszély elhárítási programunkat, amelyhez 1993-ban 8,2 millió forintot kaptunk, és ezt 2 millió forint saját erővel egészítettük ki.

Tartalékalapunkból Balatonmáriafürdőn üdülőrész vásárlására került sor, amelyet 1994-ben ingatlan eladással szándékozunk „kompenzálni” ivóvíz beruházásunk 1994. évi saját részének fedezetét előteremtendő.

Az önkormányzati vagyonban és szerkezetében az alábbi változás történt:

Az állami vagyonátadás során egy 20 dolgozót foglalkoztató üzem ingatlanai kerültek önkormányzati tulajdonba. 

A mohácsi Révhajózási Vállalat vagyonából 10%-kal részesült önkormányzatunk. Ezenkívül önkormányzati tulajdonba került egy Duna-holtág vízrendszere.

A viziközművek önkormányzati tulajdonba adása megyénkben a mai napig sem történt meg.

Önkormányzati társulásunk semmilyen önkormányzattal nincs. Az önkormányzati igazgatásban dolgozók száma 1993-ban 13 fő (ebből 4 személy 6 órás, 3 személy pedig 4 órás napi munkaidőben).

Egyéb észrevételek közül kiemelendő, hogy a közalkalmazottak jogállásáról, és a köztisztviselők jogállásáról szóló törvények által megszabott bértarifák finanszírozási feladatai már 1993-ban is nehéz feladatok elé állították önkormányzatunkat, 1994-ben pedig az ellehetetlenülés határára sodornak bennünket.

Ennek kivédésére az önkormányzat hivatalánál és intézményeinél már idén év elején 12 alkalmazott elbocsájtására kényszerültünk, és ennek következménye lett egy tagóvoda bezárása is.

Dunaszekcső, 1994. február 28.
Dr. Schmidt József 











    Polgármester

Tisztelt Képviselőtestület!

Alulírott Strasser Józsefné Dunaszekcső, Szőlő u. 3. szám alatti lakos azzal a kéréssel fordulok Önökhöz, hogy a temető melletti részen kb. 6-8 m2 nagyságú közterületet szíveskedjenek bérbeadni.

A területen szeretnénk egy virágos pavilont elhelyezni, ahol a temetések előtt a koszorúkat lehetne lerakni, esetenként a kegyeletet lerovóknak virágot kiszolgálni.

Mivel állandó árusítást nem tervezünk, így vizesblokk nem készülne, vízbekötésre, szennyvízelhelyezésre nem lenne szükség.

Az építmény kivitelezésénél figyelembe kívánom venni, az esztétikai, kegyeleti szempontokat is.

Kedvező elbírálás esetén kérem, hogy a bérleti díjat is szíveskedjenek megállapítani.

Dunaszekcső, 1994. március 18.

Strasser Józsefné

